FI Euroopan unionin virallinen lehti CE 84/249

(2004/C 84 E/0295)

KIRJALLINEN KYSYMYS E-3621/03

esittäjä(t): Antonios Trakatellis (PPE-DE) komissiolle

(5. joulukuuta 2003)

Aihe: Clophen Kreikan eri alueilla tuotettavissa elintarvikkeissa

Ateenan yliopiston ja Demokritos-tutkimuskeskuksen tekemän tutkimuksen tulosten julkistamisesta ilmenee, että Kreikan eri alueilla kuten Kozanissa ja Aspropirgosissa tuotetussa maidossa on tavattu clophenia.

Ottaen huomioon, kuinka vaarallista on, että elintarvikkeet sisältävät clophenia, ja että näillä alueilla on teollisuutta ja aikaisemminkin on todettu clophenvuoto, kysyn komissiolta:

1. Ovatko toimivaltaiset viranomaiset suorittaneet asiaa koskevan tarkastuksen edellä mainituilla alueilla?

2. Mihin toimiin komissio aikoo ryhtyä tarkastaakseen, onko mainituilla alueilla tuotettavissa elintarvikkeissa clophenia?

3. Aiotaanko perustaa erityinen valvontaohjelma ja jos aiotaan, mistä lähtien sitä ryhdytään toteuttamaan? Jos clophenia tavataan elintarvikkeissa, kuluttajien terveys on vakavassa vaarassa. Mihin toimiin komissio aikoo tämän huomioon ottaen ryhtyä?

David Byrnen komission puolesta antama täydentävä vastaus

(7. huhtikuuta 2004)

Kuten kirjalliseen kysymykseen annetussa alustavassa vastauksessa todettiin, komissio pyysi Ateenan yliopistolta ja Demokritoksen tutkimuskeskukselta kertomukset tutkimuksista, jotka ne olivat tehneet Kreikan eri alueilla tuotetun maidon polykloorattujen bifenyylien (PCB:t) esiintymisestä. Tietoja ei ole saatu huolimatta useista pyynnöistä, jotka on lähetetty Kreikan toimivaltaisille viranomaisille ja kertomuksen laatijoille.

Kreikan toimivaltaiset viranomaiset ovat kuitenkin toisaalta ilmoittaneet komissiolle, että Kreikassa on käynnistetty kansallinen dioksiinien, furaanien ja PCB:iden seurantaohjelma vuonna 2003 dioksiinien, furaanien ja PCB:iden vähentämisestä rehuissa ja elintarvikkeissa 4 päivänä maaliskuuta 2002 annetun komission suosituksen 2002/201/EY (1) mukaisesti.

Tutkimukset suoritettiin näytteenotto- ja analyysimenetelmistä elintarvikkeiden dioksiinipitoisuuksien virallista tarkastusta ja dioksiinin kaltaisten PCB-yhdisteiden pitoisuuksien määrittämistä varten 26 päivänä heinäkuuta 2002 annetun komission direktiivin 2002/69/EY (2) sekä rehujen dioksiinipitoisuuksien ja dioksiinin kaltaisten PCB-yhdisteiden pitoisuuksien määrittämistä koskevista vaatimuksista 26 päivänä heinäkuuta 2002 annetun komission direktiivin 2002/70/EY (2) mukaisesti.

Seurantaohjelman tulokset on toimitettu komissiolle. Niiden mukaan Kreikasta peräisin olevien elintarvikkeiden (mukaan lukien maito) dioksiinin, furaanin ja dioksiinin kaltaisten PCB-yhdisteiden määrät ovat vähäisiä. Kreikan toimivaltainen viranomainen totesi kuitenkin, että kysymyksessä mainituilta alueilta peräisin olevat maitonäytteet eivät kuuluneet seurantaohjelmaan. Se sitoutui ottamaan vuoden 2004 seurantaohjelmaan näillä alueilla tuotettuja maitonäytteitä sekä näytteitä muista alueen elintarvikkeista. Jos EU:n enimmäistason ylittäviä pitoisuuksia ilmenee, ryhdytään asianmukaisiin toimiin pitoisuusrajat ylittävien elintarvikkeiden ravintoketjuun pääsemisen estämiseksi.

(1) EYVL L 67, 9.3.2002.

(2) EYVL L 209, 6.8.2002.